39 millioner kroner. Så meget har Aalborg Kommune i år fået i kassen gennem betalingsparkering og p-bøder. Kun tre andre kommuner i landet tjener bedre, og det er København, Aarhus og Frederiksberg. Det viser en opgørelse fra FDM . Her fremgår det også, at den samlede indtægt for alle kommuner i 2021 nærmede sig 1 milliard kroner. Hvert år ser indtjeningen for kommunerne ud til at stige. Brug for flere p-huse De fem kommuner i top, som er København, Aarhus, Frederiksberg, Aalborg og Odense, er alle kommuner som har til mål at fjerne bilerne fra centrum. I Aalborg er der eksempelvis indført plusbus, mens der i Odense er bygget en enorm parkeringsplads under centrum, Odense P. - Det er ret spøjst, at man har store indtægter fra bilisterne og samtidig vil gøre det besværligt for dem at benytte byen. Det viser netop, at behovet for at gøre forholdene bedre for bilisterne i høj grad er til stede, forklarer Dennis Lange, der er chefkonsulent i FDM. - Derfor bør de mange indtægter gå til netop at forbedre forholdene i byerne, for eksempel med flere p-huse. Det giver langtfra mening for alle at benytte de kollektive alternativer, og hvis der ikke er mulighed for at parkere, skaber det blot endnu mere trafik og trængsel i byerne, siger Dennis Lange. Det er først, når en kommune tjener mere end 320 kroner per indbygger i betalingsparkering, at pengene skal afleveres til staten.
Det er ikke bare håndører, kommunen kan få ud af bilisterne med betalingsparkering og p-bøder. Faktisk er Aalborg Kommune en af de kommuner i landet, der tjener bedst på bilisterne.